b'\n_START_ARTICLE_\nCentralinis \xc5\xbeyd\xc5\xb3 bankas\n_START_SECTION_\nIstorija\n_START_PARAGRAPH_\n1920\xc2\xa0m. \xc4\xafkurtas bankas veikl\xc4\x85 prad\xc4\x97jo 1921\xc2\xa0m. Iki 1926\xc2\xa0m. bankas vadinosi Centraliniu \xc5\xbeyd\xc5\xb3 banku kooperacijai Lietuvoje paremti. Iki 1926\xc2\xa0m. did\xc5\xbeioji banko akcij\xc5\xb3 dalis priklaus\xc4\x97 \xc5\xbeyd\xc5\xb3 kredito kooperatyvams. 1920\xe2\x80\x931925\xc2\xa0m. laikotarpiu buvo \xc5\xa1i\xc5\xb3 kooperatyv\xc5\xb3 atsiskaitym\xc5\xb3 centras. Surinkti b\xc5\xabtin\xc4\x85 kapital\xc4\x85 bankui sek\xc4\x97si sunkiai, tod\xc4\x97l 1925\xc2\xa0m. i\xc5\xa1gyveno finansinius sunkumus, kuriuos s\xc4\x85lygojo nesaikingas importo kreditavimas. 1926\xc2\xa0m. buvo \xc4\xafvykdyta banko reorganizacija ir padidintas jo \xc4\xafstatinis kapitalas iki 3 mln. lit\xc5\xb3. Daugum\xc4\x85 jo akcij\xc5\xb3 \xc4\xafsigijo tarptautin\xc4\x97s \xc5\xbeyd\xc5\xb3 organizacijos (American joint Reconstruction ir kt.) ir Drezdeno bankas. Nuo tada Centrinis \xc5\xbeyd\xc5\xb3 bankas savo veiklos pob\xc5\xabd\xc5\xbeiu nesiskyr\xc4\x97 nuo kit\xc5\xb3 analogi\xc5\xa1k\xc5\xb3 Lietuvos bank\xc5\xb3\xc2\xa0\xe2\x80\x93 aptarnavo ne kredito kooperatyvus, o priva\xc4\x8di\xc4\x85 klient\xc5\xabr\xc4\x85.\n_START_SECTION_\nFinansiniai rodikliai\n_START_PARAGRAPH_\nPagal 1920\xc2\xa0m. \xc4\xafstatus \xc5\xbdyd\xc5\xb3 banko pagrindinis kapitalas tur\xc4\x97jo b\xc5\xabti 3,01 mln. auksin\xc5\xb3. \xc4\xaevedus savo pinigin\xc4\xaf vienet\xc4\x85\xc2\xa0\xe2\x80\x93 lit\xc4\x85, banko pagrindinis kapitalas 1926\xc2\xa0m. sudar\xc4\x97 3 mln. lit\xc5\xb3. Beveik kiekviename Lietuvos miestelyje veik\xc4\x97 \xc5\xbeyd\xc5\xb3 liaudies bankai. 1923\xc2\xa0m. j\xc5\xb3 buvo 85, 1940\xc2\xa0m.\xc2\xa0\xe2\x80\x93 87. Finansiniu j\xc5\xb3 centru buvo privatus akcinis Centralinis \xc5\xbeyd\xc5\xb3 bankas kooperacijai Lietuvoje remti. Banko balansas 1939\xc2\xa0m. siek\xc4\x97 20,7 mln. lit\xc5\xb3 ir buvo ketvirtas tarp \xc5\xa1e\xc5\xa1i\xc5\xb3 komercini\xc5\xb3 bank\xc5\xb3 Lietuvoje. Balanso suma 1940\xc2\xa0m. kovo 31 d. sudar\xc4\x97 20,2 mln. Lt\n_START_SECTION_\nBanko architekt\xc5\xabra\n_START_PARAGRAPH_\nBanko pastato projekto autoriai\xc2\xa0\xe2\x80\x93 in\xc5\xbeinieriai Grigorijus Mazelis ir Mikas Grodzenskis. Pastatas suprojektuotas 1924\xc2\xa0m., pastatytas 1925\xc2\xa0m. Technin\xc4\x99 statybos prie\xc5\xbei\xc5\xabr\xc4\x85 vykd\xc4\x97 architektas Feliksas Vizbaras. Statinio architekt\xc5\xabra pasi\xc5\xbeymi komercin\xc4\x97ms \xc4\xafstaigoms b\xc5\xabdingomis supaprastintomis neoklasicistin\xc4\x97mis formomis, art deco elementais: zigzago formos lauko \xc5\xbeibintais, laiptuotu kupolu vir\xc5\xa1 centrin\xc4\x97s laiptin\xc4\x97s, puo\xc5\xa1ybos elementais ir kt._NEWLINE_Bankas tur\xc4\x97jo finansini\xc5\xb3 sunkum\xc5\xb3, kurie i\xc5\xa1 dalies buvo susij\xc4\x99 ir su naujojo pastato statyba, kainavusia 1,7 mln. Lt. \xc5\xbdyd\xc5\xb3 banko r\xc5\xabmai i\xc5\xa1kilo vietoje vienaauk\xc5\xa1\xc4\x8dio medinio namo, kur\xc4\xaf Kauno miesto Statybos komisija buvo pripa\xc5\xbeinusi netinkamu naudoti ir pavojingu. Tuometiniame Kaune \xe2\x80\x93 tai vieni i\xc5\xa1 pirm\xc5\xb3j\xc5\xb3 didesni\xc5\xb3 moderni\xc5\xb3 pastat\xc5\xb3. 1938\xc2\xa0m. duomenimis, lig tol tai buvo vienintelis pasa\xc5\xbeas visame Kaune: pagrindinis banko r\xc5\xabm\xc5\xb3 pastatas stov\xc4\x97jo sklypo gilumoje, o kiti korpusai buvo pailgi ir siauri, galais atgr\xc4\x99\xc5\xbeti \xc4\xaf Laisv\xc4\x97s al\xc4\x97j\xc4\x85. Nors pagrindin\xc4\x97 statinio paskirtis \xe2\x80\x93 bankas, ta\xc4\x8diau \xc4\x8dia buvo sukurtas miesto daugialypis visuomeninis centras, kuris gal\xc4\x97jo patenkinti augan\xc4\x8di\xc4\x85 naujosios sostin\xc4\x97s pramog\xc5\xb3 pasi\xc5\xabl\xc4\x85. Pirmame auk\xc5\xa1te buvo \xc4\xafsik\xc5\xabrusios krautuv\xc4\x97s, antrame veik\xc4\x97 atviras vasaros kinas, kavin\xc4\x97, biblioteka. Tokiu b\xc5\xabdu buvo suformuota savoti\xc5\xa1ka prekybin\xc4\x97 gatvel\xc4\x97, pam\xc4\x97gta gyventoj\xc5\xb3._NEWLINE_1948\xe2\x80\x931975\xc2\xa0m. buvusiame banko pastate buvo \xc4\xafsik\xc5\xabr\xc4\x99s Zoologijos muziejus, perkeltas i\xc5\xa1 tuometini\xc5\xb3 Vytauto Did\xc5\xbeiojo universiteto r\xc5\xabm\xc5\xb3 Donelai\xc4\x8dio ir Gedimino g. kampe (dab. KTU fakultetas). Buv\xc4\x99s banko pastatas buvo nuniokotas Antrojo pasaulinio karo metu ir nepritaikytas muziejui. 1975\xc2\xa0m. prasid\xc4\x97jo didel\xc4\x97 muziejaus rekonstrukcija, 1980\xc2\xa0m. buvusio banko pasa\xc5\xbeas buvo galutinai sunaikintas. Rekonstrukcijos projekto autorius\xc2\xa0\xe2\x80\x93 Alfonsas Keturka. Muziejus naujame statinyje buvo atidarytas 1981\xc2\xa0m.'